b'\n_START_ARTICLE_\nDemi Moore\n_START_PARAGRAPH_\nDemi Moore, \xc3\xb5ieti Demi Guynes, s\xc3\xbcnninimi Demi Gene Guynes (s\xc3\xbcndinud 11. novembril 1962 New Mexicos Roswellis) on ameerika filmin\xc3\xa4itleja._NEWLINE_Oma n\xc3\xa4itlejanimes kasutab ta oma esimese abikaasa laulja ja laulukirjutaja Freddy Moore\'i perekonnanime. Abielust n\xc3\xa4itleja Bruce Willisega on tal kolm t\xc3\xbctart. Aastatel 2005\xe2\x80\x932013 oli Demi Moore abielus n\xc3\xa4itleja Ashton Kutcheriga.\n_START_SECTION_\nTunnustused\n_START_PARAGRAPH_\n1990 m\xc3\xa4ngis Moore filmis "Kummitus" pottseppa, kelle armastatud mees tapetakse ja muutub kummituseks. Selle rolli eest nimetati ta Kuldgloobuse kandidaadiks muusikali- v\xc3\xb5i kom\xc3\xb6\xc3\xb6dian\xc3\xa4itleja kategoorias ja parima ulmefilmi auhinna Saturn kandidaadiks naisn\xc3\xa4itleja kategoorias. Ta v\xc3\xb5itis Saturni._NEWLINE_1991 m\xc3\xa4ngis ta filmis "Nothing but Trouble", mis esitati halvima filmi auhinna Kuldne Vaarikas kandidaadiks kuues kategoorias, sealhulgas Moore naisn\xc3\xa4itlejana, kuid ta ei saanud seda auhinda._NEWLINE_1993 m\xc3\xa4ngis ta filmis "Siivutu ettepanek" abielunaist, kellele miljard\xc3\xa4r teeb ettepaneku veeta temaga \xc3\xbcks \xc3\xb6\xc3\xb6 miljoni USA dollari eest. Selle rolli eest nimetati ta Kuldse Vaarika kandidaadiks naisn\xc3\xa4itleja kategoorias, aga ei saanud seda._NEWLINE_1995 m\xc3\xa4ngis ta filmis "The Scarlet Letter" naispeaosalist Hester Prynne\'i, kes saab pastoriga abieluv\xc3\xa4lise lapse, m\xc3\xb5istetakse abielurikkumises s\xc3\xbc\xc3\xbcdi ja kelle kehale p\xc3\xb5letatakse h\xc3\xa4bim\xc3\xa4rk. Selle rolli eest esitati ta Kuldse Vaarika kandidaadiks naisn\xc3\xa4itleja kategoorias ning ekraanipaari kategoorias koos Robert Duvali ja Gary Oldmaniga, aga ei p\xc3\xa4lvinud kumbagi._NEWLINE_1996 m\xc3\xa4ngis ta filmis "Striptiis" stripparit, kellesse armub kurjategijast kongresmen. Selle rolli eest nimetati ta Kuldse Vaarika kandidaadiks naisn\xc3\xa4itleja kategoorias ja koos Burt Reynoldsiga ekraanipaari kategoorias, saades m\xc3\xb5lemad._NEWLINE_Samal aastal m\xc3\xa4ngis ta l\xc3\xbchiseriaalis "If These Walls Could Talk" meditsiini\xc3\xb5de, kes j\xc3\xa4\xc3\xa4b v\xc3\xa4ljaspool abielu rasedaks ja sureb koduse abordi tagaj\xc3\xa4rjel. Ta m\xc3\xa4ngis selle esimeses seerias, olles \xc3\xbchtlasi selle produtsent. Selle eest nimetati ta Kuldgloobuse kandidaadiks l\xc3\xbchiseriaali- v\xc3\xb5i telefilmin\xc3\xa4itlejanna kategoorias ja Emmy kandidaadiks teleseriaali kategoorias, aga ei v\xc3\xb5itnud kumbagi._NEWLINE_1997 m\xc3\xa4ngis ta filmis "S\xc3\xb5dur Jane" USA merev\xc3\xa4e s\xc3\xb5durit ja oli \xc3\xbchtlasi produtsent. Selle rolli eest p\xc3\xa4lvis ta Kuldse Vaarika naisn\xc3\xa4itleja kategoorias._NEWLINE_2000 m\xc3\xa4ngis ta filmis "Kaks elu" kaht naist, kellest kumbki n\xc3\xa4eb unes seda, mida teine ilmsi l\xc3\xa4bi elab. Selle rolli eest nimetati ta Kuldse Vaarika kandidaadiks naisn\xc3\xa4itleja kategoorias, aga ei saanud seda._NEWLINE_2003 m\xc3\xa4ngis ta seikluskom\xc3\xb6\xc3\xb6dias "Charlie inglid: t\xc3\xa4ie rauaga!" Charlie ingliteks nimetatava eri\xc3\xbcksuse endist liiget, kes katsub seda eri\xc3\xbcksust h\xc3\xa4vitada. Selle rolli eest p\xc3\xa4lvis ta Kuldse Vaarika naisk\xc3\xb5rvalosat\xc3\xa4itja kategoorias.'